Два Васі  
*Уладзімір Немізанскі*

Ёсць два Васі ў нашым класе.

Слаўны хлопчык — першы Вася:

У атрадзе — актывіст,

На пляцоўцы — футбаліст.

I дзяўчынак, і дзяўчынак

У вялікі перапынак

За касічкі ён — о не! —

Нават пальцам не кране.

Вось які ён, першы Вася…

I другі ёсць Вася ў класе.

Гэты — дома стрэў сястрычку,

Нізавошта даў ёй пстрычку.

Маці крыкнуў з кухні: — Гэй!

Падавай абед хутчэй!

I сказаў бабулі так:

— Адпрасуй-ка мне пінжак!

Толькі што гэта за дзіва?

У спіс атрада паглядзі:

Ёсць тры Лены,

Ёсць два Дзімы.

Вася ў класе тым — адзін.

Значыць, дома і у класе

Гэта — той жа самы Вася…